Paragun mal-popolazzjoni, is-sena li għaddiet Malta kienet l-aktar pajjiż fl-Unjoni Ewropea li tat permessi ta’ residenza lil persuni minn pajjiżi li mhux fl-Unjoni Ewropea. Ċifri tal-Eurostat juru li Malta tat 35 permess ta’ residenza għal kull 1,000 ruħ. L-istatistika tal-Eurostat turi li fl-2018, Malta ħarġet permessi ta’ residenza lil ftit aktar minn 17,000 ruħ. Ħafna minnhom lill-ċittadini Indjani, Serbi u mill-Filippini. Kważi sitta minn kull għaxar permessi nħarġu lill-ħaddiema biex jaħdmu f’Malta. Il-bqija nħarġu lil studenti barranin u membri tal-familja. L-istatistika turi li fl-2018, 28 pajjiżi tal-Unjoni Ewropea bejniethom ħarġu aktar minn 3 miljun u mitejn elf permess ta’ residenza lil ċittadini mhux Ewropej. Il-maġġoranza tal-barranin li kkwalifikaw għal dawn il-permessi ta’ residenza fl-Ewropa kienu Ukreni u Ċiniżi. Il-Polonja u l-Ġermanja waħidhom ħarġu bejniethom aktar minn miljun permess ta’ residenza.